སྔོན་ཆད།ངས་ཉི་ཧོང་ལ་རྐང་བཙུགས་ནས་དོ་སྣང་ཆེན་པོ་བྱས་མྱོང་མེད།དེ་བས་ཀྱང་ཉིན་ཞིག་ལ་རང་ཉིད་དངོས་སུ་ཉི་ཧོང་དུ་འགྲོ་ཐུབ་པར་ཀྱང་བསམ་ཚོད་བྱས་མ་མྱོང་།ཡིན་ན་ཡང་།ང་དང་ཐོག་འཚར་ལོངས་བྱུང་སའི་བོད་ཁམས་ཡིན་ན་ཡང་འདྲ།ཕྱིས་སུ་གཞིས་ཆགས་ནས་འཚོ་བ་རོལ་སའི་པེ་ཅིང་གྲོང་ཁྱེར་ཡིན་ན་ཡང་འདྲ།ཉི་ཧོང་དང་འབྲེལ་བ་ཡོད་པའི་བརྡ་འཕྲིན་ནི་བཀག་ཀྱང་མི་ཁོག་པའི་ཚུལ་དུ་ངའི་འཇིག་རྟེན་དུ་འཚང་ཀ་བརྒྱབ་ནས་བསླེབས་ཡོང་།ཕྲུ་གུའི་སྐབས་སུ་གློག་བརྙན་ལས་ཉི་ཧོང་གི་དམག་ཟེར་བའི་གདུག་རྩུབ་ཅན་འབའ་ཞིག་གི་སྣང་བརྙན་མཐོང་ཡོང་བ་དང་དེ་དུས་ཉི་ཧོང་ནི་སྡུག་ཅག་ཟེར་བ་དེའི་ཚབ་བྱེད་ཅིག་ཏུ་ངོས་འཛིན་བྱེད་བཞིན་ཡོད།ཕྱིས་སུ་སློབ་གྲྭར་བསྐྱོད་དེ་རིག་གནས་སྦྱངས་བ་དང་བོད་ཡིག་དང་རྒྱ་ཡིག་གི་ལམ་ནས་ལྟ་ཀློག་གི་ནུས་པ་ལྡན་པར་གྱུར་རྗེས།ངས་ཉི་ཧོང་གི་རྩོམ་རིག་བརྩམས་ཆོས་ཁ་ཤས་ཀྱི་རྒྱ་འགྱུར་མ་ལ་བལྟས་པ་ཡིན།དེ་ལསཨིས་ཟོ་ཡི་གར་མཟེར་བའི་སྒྲུང་གཏམ་དེས་ངའི་ཡིད་དབང་རབ་ཏུ་འཕྲོག་པར་གྱུར་ཅིང་།ཉི་ཧོང་གི་མི་དང་ཉི་ཧོང་གི་རྒྱལ་ཁབ་ལ་ཡང་ངོས་འཛིན་གསར་བ་ཞིག་སྐྱེས་བྱུང་།